Armon Planta n'è betg pli 

(rcb)

Strusch ch'ins ha intervegnì da las gasettas che Armon Planta haja survegnì il dr. h.c. è la nova da sia mort sa derasada. Ils blers n'èn betg pli vegnì d'al gratular per quella onur al dada da la facultad istoric-filosofica da l'universitad da Berna per sia lavur da perscrutaziun da las vias veglias sur ils pass alpins. Armon Planta e stà in grond ami da la natira, in cumbattant fervent, engaschà e curaschus per la protecziun da l'Engiadina bassa ed in Rumantsch persvas da l'impurtanza dal mantegniment da l'ierta linguistica e culturala. Da ses spiert critic, alert e progressiv dattan perditga blers artitgels ch'el ha scrit sco collavuratur permanent dal "Chardun", ma er ses cudeschs da poesias, ses artitgels en gasettas tudestgas ed en il "Nebelspalter". Armon Planta ha sustegnì grondamain l'introducziun dal Rumantsch grischun. EI è stà ina persunalitad extraordinaria, per blers in ami ed in exempel.